Pesma o Titu (Teška industrija)
Pesma o Titu jest pjesma sarajevske progresivne rok grupe Teška industrija. Objavljena je 1980. godine u čast bivšeg predsjednika Jugoslavije Josipa Broza Tita nakon njegove smrti. Muziku i aranžman uradili su članovi ovog sastava, a tekst je napisao sarajevski pjesnik Duško Trifunović. Tekst u pjesmi govori o liku i djelu Tita, gdje "svaka laž pred njegovim djelom pada". Pjesma počinje uvodnim dijelom na sintisajzeru i odličnim pjevanjem Gorana Kovačevića, a nastavlja se u umjerenom ritmu. Zanimljivost u pjesmi je i instrumentalni dijalog Vedada Hadžiabdića na električnoj gitari i Darka Arkusa na sintisajzeru, koji koristi revolucionarnu melodiju iz Drugog svjetskog rata posvećenu Titu. Sredinom pjesme dominira melodija na električnoj gitari odsvirana u stilu progresivne rok muzike (koja pomalo podsjeća na muziku s njihovog antologijskog drugog studijskog albuma) i ponavljanje revolucionarne melodije iz Drugog svjetskog rata. Pjesma se ponovo vraća na početak s umjerenim ritmom gdje Kovačević pjeva završni stih. Ova malo poznata pjesma predstavlja zanimljiv rad Teške industrije snimljene tokom važnog događaja iz historije južnoslavenskih naroda. Korištena je u virtuelnoj 3D izložbi pod nazivom "Tito i štampa - Od ikone do kulta", koju su uradili Divlja misao / Galerija Vodnikovog doma Šiška u saradnji sa Muzejom štampe, a čiju izložbu je sufinansirao Grad Ljubljana - Odsjek za kulturu.